Ferieloven angir at feriepenger som er opptjent hos arbeidsgiver i fjor, blir utbetalt siste vanlige lønningsdag før ferien. Du kan likevel kreve at feriepengene utbetales senest 1 uke før ferien tar til. Hvis ferien deles opp, skal feriepengene fordeles tilsvarende. Forskning viser at de fleste virksomheter utbetaler feriepengene i juni (eller juli), uavhengig av når ferie faktisk avvikles. Dette er for så vidt et kjent fenomen, selv om ferieloven regulerer dette annerledes. I KS (kommunene), Staten, Oslo kommune, Virke, Spekter (helseforetakene) og andre tariffområder hvor Delta er part, er det avtalt at feriepengene blir utbetalt i juni, noe ferieloven åpner for tariffavtale om. For virksomheter uten tariffavtale kan det være et teoretisk sprik mellom lovens ordlyd og det som er den vanlige praksis for utbetaling. Dette vil bare komme på spissen dersom ordningen med utbetaling i juni gir dårligere rettigheter for arbeidstakeren, siden ferieloven skal sikre arbeidstakerne minimumsrettigheter.